તેમણે સન 1940થી ‘સ્વામિનારાયણ પ્રકાશ’માં વિદ્વત્તાસભર લેખોની શ્રેણી શરૂ કરી હતી. સન 1954-’55માં ‘તીર્થયાત્રા : ભારતીય સંસ્કૃતિનું દિગ્દર્શન’ અને પાછળથી ‘તીર્થજ્યોતિ-તીર્થામૃત’ નામનું પુસ્તક, બ્રહ્મસ્વરૂપ યોગીજી મહારાજ સાથેની યાત્રા-પ્રવાસ વિષયક તેમણે લખ્યું. આ ગ્રંથ સાથે જ તેમનામાં રહેલ સત્સંગ-સાહિત્યના અજોડ સાહિત્ય સર્જકનો સૌને પ્રથમ પરિચય થયો. ત્યારબાદ યોગીજી મહારાજની આજ્ઞાથી તેમણે બ્રહ્મસ્વરૂપ ભગતજી મહારાજનું અદ્ભુત વિસ્તૃત જીવનચરિત્ર લખીને સાહિત્ય આરાધના શરૂ કરી. તેમની શૈલી સરળ, રોચક અને લોકભોગ્ય છે. જીવનચરિત્રોનાં આલેખન એવાં તો સુંદર કે એક વખત પુસ્તક હાથમાં લીધા પછી મૂકવું જ ન ગમે.